HR Službeni list Europske unije L 307/58

PROVEDBENA UREDBA KOMISIJE (EU) 2017/2181

оd 21. studenoga 2017.

o izmjeni Provedbene odluke (EU) 2016/1918 o određenim zaštitnim mjerama povezanima sa spongiformnom encefalopatijom

(priopćeno pod brojem dokumenta C(2017) 7661)

(Tekst značajan za EGP)

EUROPSKA KOMISIJA,

uzimajući u obzir Ugovor o funkcioniranju Europske unije,

uzimajući u obzir Uredbu (EZ) br. 999/2001 Europskog parlamenta i Vijeća od 22. svibnja 2001. o utvrđivanju pravila za sprječavanje, kontrolu i iskorjenjivanje određenih transmisivnih spongiformnih encefalopatija (1), a osobito njezin članak 4. stavak 2.,

budući da:

(1) Uredbom (EZ) br. 999/2001 utvrđuju se pravila za sprječavanje, kontrolu i iskorjenjivanje transmisivnih spongiformnih encefalopatija (TSE-i) u Uniji. Uredba se primjenjuje na proizvodnju i stavljanje na tržište živih životinja i proizvoda životinjskog podrijetla te, u nekim posebnim slučajevima, na njihov izvoz. Njome se među ostalim predviđaju i programi praćenja za određene TSE-e te za donošenje zaštitnih mjera u slučaju izbijanja TSE-a.

(2) Provedbenom odlukom Komisije (EU) 2016/1918 (2) utvrđuju se privremene zaštitne mjere povezane sa spongiformnom encefalopatijom. Donesena je nakon otkrivanja pet slučajeva spongiformne encefalopatije kod jelena u Norveškoj 2016. To je bio prvi put da je spongiformna encefalopatija otkrivena u Europi i prvi prirodni slučaj kod sobova u svijetu. Spongiformna encefalopatija je zarazna bolest i u slučaju njezina izbijanja postoji rizik širenja na druge populacije jelena i druge regije te na državno područje drugih država članica Unija i država Europskog udruženja slobodne trgovine Europskog gospodarskog prostora (države EFTA-e EGP-a).

(3) Europska agencija za sigurnost hrane (EFSA) donijela je 2. prosinca 2016. znanstveno mišljenje o spongiformnoj encefalopatiji kod jelena (mišljenje EFSA-e) (3). U mišljenju EFSA-e preporučuje se provedba trogodišnjeg programa nadzora spongiformne encefalopatije kod jelena u Estoniji, Finskoj, Islandu, Latviji, Litvi, Norveškoj, Poljskoj i Švedskoj, koje su države članice i države EFTA-e EGP-a s populacijom sobova ili losova ili s objema populacijama. U mišljenju EFSA-e istaknuto je da bi cilj trogodišnjeg programa praćenja spongiformne encefalopatije trebao biti potvrđivanje ili isključivanje prisutnosti spongiformne encefalopatije u zemljama u kojima ta bolest nikad nije otkrivena i u zemljama u kojima je ona otkrivena kako bi se procijenila raširenost i geografska rasprostranjenost spongiformne encefalopatije. Spongiformna encefalopatija dosad nije otkrivena u Uniji, a u državama EFTA-e EGP-a otkrivena je samo u Norveškoj.

(4) Nakon donošenja mišljenja EFSA-e Prilog III. Uredbi (EZ) br. 999/2001 izmijenjen je Uredbom Komisije (EU) 2017/1972 (4) kako bi se predvidio trogodišnji program praćenja spongiformne encefalopatije kod jelena u određenim državama članicama i državama EFTA-e EGP-a s populacijama jelena koje su možda bile izložene spongiformnoj encefalopatiji, obuhvaćajući razdoblje od 1. siječnja 2018. do 31. prosinca 2020. (trogodišnji program praćenja spongiformne encefalopatije). Cilj je trogodišnjeg programa praćenja spongiformne encefalopatije dobiti jasan prikaz epidemiološke situacije u pogledu spongiformne encefalopatije kod jelena u Europi.

(5) Od siječnja 2017. do rujna 2017. Norveška je elektroničkim podnescima iz dijela I.B poglavlja B Priloga III. Uredbi (EZ) br. 999/2001 obavijestila Komisiju i države članice o još trima slučajevima spongiformne encefalopatije otkrivenima kod divljih sobova uz pet slučajeva spongiformne encefalopatije otkrivenih u Norveškoj 2016. kod divljih sobova i divljih losova.

(6) U mišljenju EFSA-e naglašava se i da uporaba prirodnih mamaca od urina jelena povećava vjerojatnost unošenja spongiformne encefalopatije u Uniju te se preporučuje poduzimanje mjera kako bi se smanjila vjerojatnost njezina unošenja putem mamaca od prirodnog urina jelena. Infektivnost spongiformne encefalopatije prisutna je u urinu, što ima ulogu u prijenosu i širenju spongiformne encefalopatije. Stoga se lovačkim mamcima s urinom dobivenim od zaraženih jelena može uzrokovati zaraza područja u kojima spongiformna encefalopatija dotad nije bila prisutna. U mišljenju EFSA-e zbog toga se preporučuje prestanak uporabe lovačkih mamaca od urina jelena.

(7) Uzimajući u obzir preporuke iz mišljenja EFSA-e primjereno je proširiti zaštitne mjere utvrđene u Provedbenoj odluci (EU) 2016/1918 tako da obuhvate lovačke mamce od urina jelena: zabranom uvoza u Uniju lovačkih mamaca od urina jelena iz trećih zemalja, premještanja pošiljaka lovačkih mamaca od urina jelena dobivenih od jelena podrijetlom iz Norveške u Uniju te proizvodnje, stavljanja na tržište i uporabe lovačkih mamaca od urina jelena podrijetlom iz područja Švedske i Finske navedenih u Prilogu Provedbenoj odluci (EU) 2016/1918.

(8) Osim toga, razdoblje primjene Provedbene odluke (EU) 2016/1918 trebalo bi produljiti uzimajući u obzir otkrivanje novih slučajeva spongiformne encefalopatije u Norveškoj i u očekivanju ishoda trogodišnjeg programa praćenja spongiformne encefalopatije. Razdoblje primjene tog akta trebalo bi stoga produljiti do 31. prosinca 2020.

(9) Također je potrebno, kao rezultat izmjena članaka tog akta ovom Odlukom, izmijeniti Prilog Provedbenoj odluci (EU) 2016/1918.

(10) Provedbenu odluku (EU) 2016/1918 trebalo bi stoga na odgovarajući način izmijeniti.

(11) Mjere predviđene ovom Odlukom u skladu su s mišljenjem Stalnog odbora za bilje, životinje, hranu i hranu za životinje,

DONIJELA JE OVU ODLUKU:

Članak 1.

Provedbena odluka (EU) 2016/1918 mijenja se kako slijedi:

1. umeće se sljedeći članak 3.a: „Članak 3.a 1. Zabranjuje se uvoz pošiljaka lovačkih mamaca od urina jelena iz trećih zemalja u Uniju. 2. Zabranjuje se premještanje u Uniju pošiljaka lovačkih mamaca od urina dobivenog od jelena podrijetlom iz Norveške. 3. Zabranjuje se proizvodnja, stavljanje na tržište i uporaba lovačkih mamaca od urina jelena podrijetlom iz područja navedenih u Prilogu.”

2. u članku 4. datum „31. prosinca 2017.” zamjenjuje se datumom „31. prosinca 2020.”.

3. Prilog se zamjenjuje tekstom iz Priloga ovoj Odluci.

Članak 2.

Ova je Odluka upućena državama članicama.

Sastavljeno u Bruxellesu 21. studenoga 2017. Za Komisiju Vytenis ANDRIUKAITIS Član Komisije

(1) SL L 147, 31.5.2001., str. 1.

(2) Provedbena odluka Komisije (EU) 2016/1918 оd 28. listopada 2016. o određenim zaštitnim mjerama povezanima sa spongiformnom encefalopatijom (SL L 296, 1.11.2016., str. 21.).

(3) Scientific Opinion on Chronic wasting disease (CWD) in cervids (Znanstveno mišljenje o spongiformnoj encefalopatiji kod jelena), The EFSA Journal (2017.);15(1):46.

(4) Uredba Komisije (EU) 2017/1972 od 30. listopada 2017. o izmjeni priloga I. i III. Uredbi (EZ) br. 999/2001 Europskog parlamenta i Vijeća u pogledu programa nadzora spongiformne encefalopatije kod jelena u Estoniji, Finskoj, Latviji, Litvi, Poljskoj i Švedskoj i o stavljanju izvan snage Odluke Komisije 2007/182/EZ (SL L 281, 31.10.2017., str. 14.).